Die wêreld in foto’s – 28 April 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Sedert die uitbreking van Covid-19 het lande wêreldwyd sosiale distansiëring aangemoedig of algehele landwye afsonderingstydperke ingestel. In ŉ poging om een van Nederland se belangrikste feesdae te vier, het talle mense Maandag in Nederland sosiale distansiëring toegepas tydens vanjaar se Koningsdag-feesviering. Amsterdam word jaarliks deur meer as ŉ miljoen mense besoek vir die viering van Koningsdag. Dié nasionale vakansiedag word op koning Willem-Alexander se verjaardag gehou en is oorspronklik bedoel om nasionale eenheid te bevorder deur die Nederlandse koninklike familie te vereer. Só vier verantwoordelike Nederlanders dié belangrike feesdag tydens die Covid-19-pandemie. Mense pas sosiale distansiëring toe terwyl hulle wag om koffie en koeldrank op Koningsdag in Amsterdam, Nederland, te koop. (Foto: Peter Dejong, AP) Mense staan voor die koninklike paleis, Huis Ten Bosch, op Koningsdag in Den Haag, Nederland. (Foto: Mike Corder, AP) Vroue vier Koningsdag in hul tuiste in Amsterdam, Nederland. (Foto: Peter Dejong, AP) Twee vroue deel gratis tulpe uit tydens Koningsdag in Amsterdam, Nederland. (Foto: Peter Dejong, AP) ŉ Man op ŉ boot maak musiek vir bejaardes wat ingeperk is tydens die Koningsdag-feesviering in Heemstede, Nederland. (Foto: Peter Dejong, AP)